**Poem metafizic**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu căuta în lutul cărnii mele

Răspunsuri la-ntrebări ce n-au răspuns,

Sub fildeşul acesta, noaptea, iele

Dansează pe jăratic. E de-ajuns

Să-ţi spun că oarbă dac-aş fi, iubire,

Te-aş recunoaşte-n slovele de gând,

Un scris mărunt cu braille în amintire

Pe sufletul ce-şi caută flămând

Perechea într-o fantă de lumină

Din viaţă-n viaţă. Spune-mi, tu mă ştii

De când ţi-eram pământ la rădăcină

Şi-n seva ta urcam spre-o nouă zi?

- Nu caut să găsesc printre enigme

Răspuns la întrebări ce nu s-au pus,

Prefer să mă desprind de paradigme

Ce-au răsărit demult, dar au apus.

Parfumul tău îl sorb dintr-o privire,

Când evadezi din vers fără veşmânt,

A trupului uşoară tresărire

O prind pe buze ca pe-un legământ

Și-mpreunați sub razele de lună

Ne transformăm metafora-n poem

Visând să ancorăm într-o lagună

Și depărtarea s-o abreviem.

Liliana Trif Ioan Grigoraș